**Részvételi szabályzat és Házirend**

**Miskolci Egyetemi bALEK7/Gólyatábor**

**2022. 08.21. – 2022. 08. 25.**

1. **Általános rendelkezések**

1. A Házirend célja, hogy megfelelő és egységes keretet biztosítson a Miskolci Egyetem Gólyatáborának szervezésében, lebonyolításában, valamint a részt vevő személyek személyi és erkölcsi, valamint egészségének, biztonságának megóvásában.
2. Jelen házirend hatálya kiterjed minden a Miskolci Egyetem Gólyatáborban részt vevő személyre (Főszervező, szervező, gólya, felügyelő, szolgáltatók) a Gólyatábor teljes ideje alatt.
3. A Gólyatábor területét a Miskolci Egyetem Campusa (Egyetemváros), valamint a Főszervezők által kijelölt terület (kapcsolódó rendezvények helyszínei) képezi.
4. A rendezvény helyszíneire belépni és ott tartózkodni csak e szabályok betartásával lehetséges. A rendezvény területén tartózkodó nem résztvevő, nem regisztrált személyeket a rendezvény területéről azonnali távozásra szólítjuk fel, amennyiben az adott személy ennek nem tesz eleget a rendezvény helyszínéről eltávolítjuk.

**A Gólyatábor ideje 2022. augusztus 21. (vasárnap) – 2022. augusztus 25. (csütörtök) közötti időszak.**

1. **Értelmező rendelkezések**

A jelen Házirend értelmében:

1. **Főszervező**: A Miskolci Egyetem Hallgatói- és Doktoranduszhallgatói Önkormányzata (a továbbiakban: MEHÖK) elnöksége, a Miskolci Egyetemisták Szövetsége, valamint a Kari Hallgatói Önkormányzatok.
2. **Szervező**: az adott szervező Karon a szervezői feladatok ellátására pályázatot benyújtó, annak eredményes elbírálása esetén szervezőként felvételt nyert személy.
3. **Gólya**: a Miskolci Egyetemre felvételt nyert, de az adott szakra, illetve félévre még be nem iratkozott személy.
4. **Gólyatábor (a továbbiakban: bALEKHÉT)**: A Miskolci Egyetem Szervezeti egységei által megszervezett olyan rendezvény, amely alkalmas arra, hogy a Gólya számára, a tanév megkezdése előtt lehetőséget adjon az Egyetemi hagyományokkal, szokásokkal való megismerkedésre, információt adjon a beiratkozással, a tanulmányokkal, kollégiumi jelentkezéssel kapcsolatos fontosabb információkról és segíti a gólyák integrációját az egyetemi hallgatói közösségbe.
5. **Felügyelő**: A bALEKHÉT lebonyolításáért felelős Szervezeti egység által megbízott személy, aki a bALEKHÉT biztonságáért vállal felelősséget.
6. **bALEKHÉT résztvevője**: az a személy, aki a megfelelő eljárást követően a részvételi díjat befizette, az online regisztrációt elvégezte és erről a szervezőktől a visszaigazolást megkapta (e-mailen vagy telefonon). Résztvevő lehet a Miskolci Egyetem Műszaki Földtudományi Karának, Műszaki Anyagtudományi Karának, Gépészmérnöki- és Informatikai Karának, Állam- és Jogtudományi Karának, Gazdaságtudományi Karának, Bölcsészettudományi Karának, Egészségtudományi Karának, Bartók Béla Zeneművészeti Karának

hallgatója, illetve a Főszervezők által vendégként meghívott személyek. Minden résztvevő személyéről - az erre külön meghatározott eljárás keretében – a Főszervezők döntenek.

1. **Szolgáltatók**: a rendezvény sikeres és biztonságos lebonyolításában részt vevő minden egyéb személy, akiknek jelenlétét a rendezvényen a Főszervezők jóváhagyták, így különös az egészségügyi szolgáltatók, fellépők stb.

1. **A Gólyatáborban való részvétel feltételei**

1. A bALEK7 zártkörű rendezvény, amelyen a gólyák mellett a Miskolci Egyetem Hallgatói Önkormányzata és a kari Hallgatói Önkormányzatok által kijelölt személyek, illetve a bALEK7 lebonyolításáért felelős Miskolci Egyetemisták Szövetsége (továbbiakban: **Szervező**) által közvetlenül és közvetetten kijelölt személyek vehetnek részt.
2. A bALEK7-en való részvétel feltétele a részvételi díj határidőben való megfizetése és az online regisztráció elvégzése.
3. A bALEK7 kezdete előtti 2. napot követően a befizetett részvételi díj nem igényelhető vissza.
4. A bALEK7-re való megérkezéskor az 1.1. pontban meghatározott résztvevőknek kötelező:
5. A résztvevők előzetesen online vagy a helyszíni regisztrációkor az alábbi dokumentumokat kötelesek kötelezően kitölteni:

* Jelen Házirend megismerésére, betartására vonatkozó nyilatkozat,
* adatkezelési nyilatkozat
* felelősségvállalásról szóló nyilatkozat
* szülői hozzájárulásról szóló nyilatkozat (amennyiben még a 18. életévét nem töltötte be a résztvevő)

1. A részvételi jogosultság igazolására minden részvevő karszalagot, illetve névvel ellátott nyakpasszt kap, melyet köteles a rendezvény egész ideje alatt viselni és az arra jogosult személyek (Főszervezők, szervezők) kérése esetén azt bemutatni. A karszalag, illetve a nyakpassz más részére át nem ruházható. A karszalag sérülését a szervezőknek azonnal jelezni kell. Új karszalag csak igazolt résztvevőnek, a sérült ellenében adható ki.
2. A bALEK7-ről bármikor lehet távozni, de a résztvevő ezt köteles jelezni, és köteles a karszalagot, és a nyakpasszt is leadni az kari főszervezők egyikének, illetve írásban nyilatkozni, hogy saját felelősségére hagyta el a rendezvényt.
3. A bALEK7-en minden résztvevő saját felelősségére vesz részt. A bALEK7-en lévő berendezéseket, eszközöket, sportpályákat mindenki kizárólag saját felelősségére használhatja. A bALEK7 programjain, feladatain való részvétel senkire nézve nem kötelező és egyetlen résztvevő sem kötelezhető ezek teljesítésére**. A bALEK7 folyamán megrendezésre kerülő programok esetében a szervezők a programváltoztatás jogát fenntartják!**

1. **A bALEK7-en résztvevők jogai és kötelezettségei**

1. A bALEK7 lebonyolításáért a főszervezők felelősek.
2. A bALEK7-en résztvevő valamennyi személy köteles a jogszabályokban, az intézményi szabályzatokban és a jelen Szabályzatban foglaltakat betartani, a Főszervezők és a szervezők (továbbiakban: utasítás adók) utasításainak eleget tenni.  Amennyiben az utasítás adók utasítását - alapos okkal – nem kívánják végrehajtani, arra az utasítás adók figyelmét – az ok megjelölésével - fel kell hívni.
3. A bALEK7 résztvevői a rendezvény során kötelesek betartani és a szervezők által adott járványügyi utasításoknak megfelelően eljárni.
4. A bALEK7 folyamán kép- és videó felvételek készítésére kerül sor, amelyek felhasználására a hatályos jogszabályok az irányadók.
5. A bALEK7 területére tilos tiltott anyagokat bevinni. A Gólyatábor területére kábítószert, pirotechnikai eszközt, üvegtárgyat, ütő-, vágóeszközt,  robbanékony-, mérgező-, gyúlékony anyagot tartalmazó tárgyat, vagy eszközt, illetve bármely egyéb, mások testi épségét veszélyeztető, vagy arra alkalmas tárgyat, vagy eszközt bevinni tilos.
6. Magyarországon mind a könnyű, mind a kemény drogok fogyasztása és birtoklása is büntetendő cselekmény, ezért a rendezvényre is szigorúan TILOS a behozatala! Tilos továbbá a kábítószer fogyasztás a bALEK7 ideje alatt, annak teljes területén. A tilalom alkalmazása során nincs megkülönböztetés könnyű és nehézdrogok között, illetve annak megszegése a bALEK7-ről történő azonnali kizárást vonja maga után. Amennyiben a Szervezők bármelyike kábítószer fogyasztását tapasztalja a bALEK7 helyszínén tartózkodó bármely résztvevőnél, ez az adott résztvevő azonnali kizárását vonja maga után.
7. A bALEK7 területére tilos a 175/2003. (X.28.) Korm. rendeletben meghatározott, közbiztonságra különösen veszélyes tárgyakat (pl. pillangókés, rugóskés, gázspray, ólmosbot, vipera, dobócsillag, boxer, elektromos sokkoló, lőfegyverutánzat, 8 cm-nél hosszabb vágó éllel vagy szúróhosszúsággal rendelkező szúró-, vágó eszköz) bevinni, vagy ott tartani.
8. A résztvevő köteles az akut, állandó vagy időszakos betegségeit, allergiáját az arra kijelölt személlyel közölni, és az arra vonatkozó gyógyszerezési útmutatást nyomtatott formában a bALEK7-re való belépéskor bemutatni.
9. Lázas, fertőző betegségben szenvedő, sérült/nyílt sebfelületű személyek, kábítószer vagy egyéb bódító hatású szer hatása alatt álló személyek a tábor területére nem léphetnek be, illetve ott nem tartózkodhatnak.
10. A személyi sérüléssel járó baleset bekövetkezésekor a Főszervezőt és a szervezőket - amennyiben a sérülés súlya indokolja, a mentőket - haladéktalanul értesíteni kell. Lehetőségeihez mérten a sérült ellátásáról és további szükséges teendőkről (pl: mentő hívása) **a főszervező** köteles gondoskodni.
11. Egészségügyi veszélyhelyzet esetén a mentőket és a szervezőket haladéktalanul értesíteni kell.
12. Dohányozni csak a kijelölt dohányzóhelyeken szabad. A szabályt megszegő résztvevőt a szervezők a rendezvényről kizárják.
13. A rendezvény területén nyílt láng használata szigorúan tilos. Tűzgyújtás csak az erre kijelölt helyen megengedett, a tűzvédelmi és balesetvédelmi előírások betartásával, szervező jelenlétében.
14. Tűz észlelése esetén azonnal értesíteni kell a szervezőket, és haladéktalanul meg kell kezdeni az oltást a tűzvédelmi szabályzatban leírt módon. Szükség esetén értesíteni kell a tűzoltókat (112 telefonszámon).
15. Rendkívüli eset bekövetkezése esetén – tűz, földrengés és más természeti katasztrófa, egyéb körülmény – az utasítás adók utasításait végre kell hajtani, annak megtagadására semmilyen körülmények között nincs lehetőség.
16. Minden résztvevő köteles a természeti értékeket, a rendelkezésére bocsátott, vagy használatába adott vagyontárgyakat, berendezéseket megóvni.
17. A bALEK7 résztvevői ingóságaikat saját felelősségükre hozzák be a tábor területére, az ingóságokért a rendezvény üzemeltetője, illetve a szervezők felelősséget nem vállalnak.
18. A résztvétel ideje alatt bekövetkezett személyi vagy anyagi kár elbírálására, a felelősség megállapítására a hatályos jogszabályok irányadóak.
19. A rendezvény valamennyi résztvevője felelős a területek tisztaságáért. A hulladékot az erre kijelölt helyen kell és szabad elhelyezni, lehetőség szerint a szelektív gyűjtésnek megfelelő módon.
20. A gólyák a bALEK7 területét csak indokolt esetben a Főszervező külön engedélyével, vagy a szervezők által kijelölt kísérővel hagyhatják el. A bALEK7 területének engedély nélküli elhagyása, a rendezvényről való kizárást vonja maga után.
21. A bALEK7 területén tilos a Főszervező engedélye nélküli kereskedelmi- és marketing tevékenységet folytatni!
22. A bALEKHÉTEN a tizennyolcadik életévét be nem töltött személy kizárólag a szülői felügyeleti jogot gyakorló személy engedélyével vehet részt. Ezen személyeket megkülönböztetjük.

1. **A Szabályzat megsértésének következményei**

1. Amennyiben a résztvevő a Szabályzatban foglaltakat megsérti, úgy az eset körülményeinek mérlegelése alapján a Főszervező dönthet úgy, hogy az érintett személyt:

a) szóbeli vagy írásbeli figyelmeztetésben részesíti

b) kizárja a Rendezvényről és felszólítja annak elhagyására

1. A Főszervező a résztvevőt köteles a rendezvényről kitiltani, amennyiben

a) a rendezvény házirendjét ismételten és súlyosan megszegi

b) olyan kirívóan közösségellenes magatartást tanúsít, mely alkalmas arra, hogy másokban vagy a rendezvény életében komoly zavart keltsen

c) saját vagy mások életét, testi épségét, egészségét veszélyeztető megatartást tanúsít

d) bűncselekményt vagy szabálysértést követ el (különös tekintettel kábítószer

 fogyasztására, azzal való kereskedésre);

e) jogszabályt vagy egyetemi szabályozást súlyosan megsért

1. A Főszervező az eset súlyától függően dönthet arról, hogy kezdeményezi az érintett résztvevő (büntetőjogi, polgári jogi, fegyelmi) felelősségre vonását, valamint a HKR V. Fejezetében foglaltaknak megfelelően fegyelmi és kártérítési felelősségre vonását.
2. A szabálysértők semmilyen anyagi vagy erkölcsi követeléssel nem léphetnek fel a szervezők felé (pénzvisszatérítés, kártérítés).

1. **Az alkalmazott szankciókkal szemben biztosított jogorvoslat**

1. A Gólyatábor résztvevője az általa sérelmesnek tartott intézkedéssel, vagy magatartással szemben, a sérelmesnek tartott intézkedés vagy magatartást követően késedelem nélkül, legkésőbb a Gólyatábor zárónapját követő 3 napon belül a Főszervezőnél írásban panasszal élhet.
2. A panasz érdemi elbírálására a Főszervező késedelem nélkül, de legkésőbb a panasz benyújtásától számított 8 napon belül köteles.
3. A Főszervező által meghozott panaszt elbíráló határozat ellen jogorvoslatnak helye nincs.

1. **Záró rendelkezések**

1. A Főszervezők kötelesek a Házirendet a bALEKHÉT előtt megismerhetővé tenni, valamint annak teljes ideje alatt megismerhetővé tenni, azt kifüggeszteni.
2. A résztvevők a jelentkezésnél, valamint a regisztráció során nyilatkoznak a Házirend megismeréséről, megértéséről, annak elfogadásáról. A megismerés elmulasztásából eredő károkért a Főszervezők felelősséggel nem tartoznak.
3. A Házirend rendelkezései mellett elsődlegesen érvényesülnek a Magyarországon hatályos jogszabályok.
4. Jelen házirend 2022. augusztus 21-én lép hatályba.

Miskolc, 2022. július 21.